钦定古今图书集成/明伦汇编/氏族典/第043卷 > 《廖用贤尚友录》 > 时溥
## 钦定古今图书集成/明伦汇编/氏族典/第043卷 > 《廖用贤尚友录》 > 时溥

按《唐书时溥传》，“溥，徐州彭城人，为州牙将。黄巢乱京
师，节度使支详遣溥西讨，次河阴，军乱，推溥为留后，
逐详。溥遣将引锐兵三千入关，僖宗因以武宁节度
命之。巢败东走，围陈州，营濦水。溥悉师讨之，连战辄
克，授东面兵马都统。遣将李师悦等追巢至莱芜，大
破之，林言斩之，持归。溥以功加检校司徒，同中书门”
下平章事，进检校太尉，兼中书令。钜鹿郡王。秦宗权
阻兵，拜溥蔡州行营兵马都统。贼平，与朱全忠争功，
嫌惎日构。孙儒方与杨行密争扬州，诏全忠平其乱。
兵道宿州，遗溥书假道，溥辞不可，以兵袭之，全忠怨，
自是连岁略徐、泗。溥穷，乞师于李克用，时大顺元年
也。明年，溥将刘知俊引兵二千降，全忠军益不振，乃
请和于全忠，全忠约徙地而罢兵。昭宗以宰相刘崇
望代之，授溥太子太师。溥虑去徐且见杀，不受命。朱
友裕率军攻溥，溥将徐汶出降。溥求救于朱瑾，瑾兵
二万与溥合攻友裕，友裕坚营不出，瑾食尽，还兖州。
全忠使庞师古代友裕，溥分兵固保石佛山，师古攻
拔之。自是完垒不战。王重师、牛存节等梯其堞以入，
溥徙金玉与妻子登“燕子楼”自焚死。